SEBUAH SIRI DOKUMENTARI NETFLIX
Tiada apa yang menangkap imaginasi kita seperti kucing besar.
Mengagumkan,
berkuasa,
berbahaya.
Semakin kita hampiri haiwan yang sukar didekati ini,
kita menemukan sisi lain dalam hidup haiwan ini.
Lebih penyayang,
bekerjasama…
dan tahan lasak…
daripada yang kita bayangkan.
Banyak tak diketahui tentang kucing besar daripada yang disangka.
KUCING BESAR
Tiga bulan lalu, singa betina ini tinggalkan kawanannya
untuk melahirkan anak sendirian.
Anak singa mudah diserang singa-singa lain.
Kini anak-anaknya sudah lebih besar, jadi dia bersedia untuk pulang.
Memberi makan anak-anak yang semakin membesar
tak mudah bagi ibu tunggal.
Si ibu perlu memburu lebih kerap.
Itu maksudnya meninggalkan anak-anaknya dan keluar sendirian.
Di savana terbuka, mudah nampak mangsa…
dan sebaliknya.
Singa betina itu perlu sabar.
Kucing besar lebih berbahaya pada waktu malam.
Dengan penglihatan malam luar biasa, enam kali lebih baik daripada manusia…
singa ada kelebihan menyasar mangsa.
Beroperasi sendirian, singa itu perlu pergi sedekat mungkin,
sebelum menyerang.
Singa betina yang memburu pada waktu malam
sama berkesan dengan memburu dalam kawanan.
Masalahnya adalah menghalangnya daripada dirampas.
Singa haiwan pemangsa paling besar di dataran ini.
Tiada masalah jika seekor dua dubuk datang.
Lain cerita jika sekumpulan dubuk datang.
Risikonya bukan setakat kehilangan makanan.
Nyawanya juga dalam bahaya.
Akan tetapi singa betina ini tak sendirian.
Keluarganya menemuinya.
Dengan mereka di sisinya,
singa betina ini kebal.
Persaingan sengit di savana memaksa singa
buat sesuatu yang luar biasa.
Singa saja kucing besar yang tinggal dalam kawanan.
Singa betina yang banyak memburu.
Peranan utama singa jantan adalah mempertahankan keluarga.
Selagi kawanan kekal kuat, anak-anak singa akan selamat.
Namun begitu, keamanan tak kekal lama dalam dunia kucing besar.
Sejak awal evolusi haiwan ini, pembunuhan adalah cara hidup.
Lebih sepuluh juta tahun lalu, jauh di pedalaman hutan Asia,
pemangsa baru mula muncul.
Hari ini, harimau akar menunjukkan sepintas lalu
cara felin awal ini mungkin telah hidup.
Ia kucing besar yang paling kecil…
tapi yang paling tangkas.
Kaki pendek berotot,
cakar yang sangat tajam…
sendi pergelangan kaki yang boleh berputar…
dan ekor pengimbang menjadikannya pemanjat yang handal.
Monyet pun tak selamat.
Jika dibandingkan saiznya, harimau akar memiliki
gigi taring terpanjang berbanding kucing lain.
Sabertooth moden.
Semakin masa berlalu, kucing besar turun dari pokok…
jadi lebih besar dan lebih berkuasa.
Kucing besar berevolusi dan menakluki dunia baru.
Setiap kucing guna samaran untuk memberinya kelebihan.
Malah yang paling besar pun boleh bersatu dengan latar belakangnya.
Belang harimau boleh berubah jadi pepohon berlingkar.
Bulu tanpa corak
bantu puma yang menghendap tak dapat dilihat,
walaupun tiada tempat untuk bersembunyi.
Bintik pada harimau bintang seakan-akan telau bayang di hutan jarang…
supaya ia boleh menyerang hendap pada jarak dekat.
Penyamaran bukan saja bantu dalam menyerang,
ia juga bantu dalam pertahanan.
Seekor ibu citah bersembunyi bersama anak-anak kecilnya.
Anak-anaknya berusia sepuluh hari. Inilah masa kucing besar paling lemah.
Matanya belum pun terbuka, dan bergantung sepenuhnya pada si ibu.
Kebanyakan kucing besar membesar perlahan-lahan
pada kadar yang sama.
Selepas sembilan minggu baru ia mula makan daging,
enam bulan baru putus susu…
dan pada usia dua tahun,
barulah si kecil bersedia untuk berdikari.
Ia perjalanan yang jauh dan berbahaya,
daripada si kecil tak berdaya kepada pemburu maut.
Terutamanya untuk kucing yang terbesar.
Anak harimau berusia lima bulan ini masih kecil.
Namun begitu, ia sudah pun tahu cara memburu di hutan tempat tinggalnya.
Anak harimau ini harus belajar pilih sasaran…
rancang cara mendekati…
dan lakukan serangan terakhirnya.
Kali ini mangsanya ialah saudaranya.
Hendap, terkam dan lawan satu sama lain
cara selamat untuk tajamkan kemahiran.
Lagipun, memang seronok terkam adik-beradik sendiri.
Bermain perkara asas dalam perkembangan semua kucing besar.
Namun begitu, ada yang perlu dipelajari dengan cara yang memeritkan.
Anak harimau bintang berusia enam bulan ini
menghabiskan banyak masa melepak.
Bersama ibunya.
Waktu ibunya keluar berburu…
si anak lebih selamat jika kekal di tempatnya.
Tapi, tak seronoklah begitu.
Masa untuk merasai aksi.
Itu bukan cara turun yang meyakinkan.
Baik turun elok-elok.
Kucing yang matang perlu uji had kemampuannya…
tapi janganlah sasar terlalu tinggi.
Kerbau Cape.
Ia antara haiwan paling berbahaya di Afrika
dengan reputasi membunuh anak kucing besar.
Kesilapan asas.
Ini bukan masa untuk menajamkan kemahiran memburu.
Ini masa untuk belajar bersembunyi.
Serta masa untuk lari selamatkan diri.
Hampir saja nyawa melayang…
tapi masih banyak yang perlu dipelajari.
Apabila si ibu kembali,
masa untuk kelas paling sukar.
Seekor babi kutil, masih hidup.
Prospek yang mengerikan,
tapi peluang untuk berlatih cengkaman tengkuk,
gigitan maut kucing besar.
Apabila si kecil bergelut,
si profesional mencelah.
Kucing besar belajar dengan meniru ibunya.
Apabila ia mula membawa diri,
harimau bintang muda ini perlukan kemahiran dan pengalaman.
Sebab itu anak harimau bintang ambil masa lama bawah bimbingan ibunya.
Di Okavango, singa betina sudah kembali bersama kawanannya.
Dengan singa yang bersaing di sekeliling,
anak singa selamat bawah perlindungan si ayah.
Setakat ini,
anak singa hanya makan dengan si ibu.
Hari ini, anak-anak singa bersantap dengan raja.
Raja kelihatan lebih besar dari jarak dekat.
Singa jantan makan sepuasnya sebelum benarkan singa betina makan.
Singa jantan lebih bertolak ansur dengan si kecil.
Sehingga ke satu tahap.
Singa betina yang membesarkan anak-anak.
Dengan si ayah makan sebahagian besar hasil buruan,
singa betina perlu keluar berburu lagi.
Jumlah kawanan boleh mencecah 40 ekor.
Mengekalkan hubungan tak mudah.
Kehidupan sosial yang rumit jadikan singa yang terbijak antara semua kucing besar.
Kuasa otak tambahan itu juga menghasilkan satu pasukan yang cekap.
Waktu memburu, setiap singa betina tahu peranannya.
Singa betina paling berat cari tempat menunggu.
Singa betina lebih tangkas mengepung kelompok mangsa.
Perangkap sudah sedia.
Pengejar meluru dengan kelajuan 50 km sejam
menggerakkan mangsa ke arah serang hendap.
Jika seekor terlepas…
seekor lagi menunggu.
Waktu siang, apabila kawanan memburu sebagai satu pasukan,
peluang kejayaan digandakan.
Semua dapat bahagian masing-masing.
Ini persaudaraan yang sama rata.
Walaupun ada yang marah…
ia selalunya terkawal.
Kawanan lebih kuat bersama.
Namun, sekali lagi si ayah menerjah.
Ia nampak tak adil,
tapi penting bagi singa jantan dalam kawanan kekal cergas.
Ancaman pencerobohan semakin hampir.
Ada singa jantan lain
cari peluang ambil alih kawanan.
Serta bunuh anak-anak singa.
Si ayah perlukan kekuatan untuk melindungi keluarganya.
Mempertahankan kawasan amat penting bagi kejayaan kucing besar.
Tanah bencah terbesar di dunia mungkin tak nampak ideal untuk kucing.
Namun begitu, ia tempat tinggal jaguar terbanyak di dunia.
Kuat dan berotot,
jaguar bagaikan pit bull dalam dunia kucing besar.
Jika buat perbandingan,
jaguar miliki rahang paling kuat.
Ini kawasannya.
Jaguar jantan kerap sembur air kencing untuk tanda kawasannya.
Jaguar meronda di daratan dan di air.
Tak seperti kebanyakan kucing,
jaguar perenang kuat.
Jaguar jantan bukan sekadar kawal kawasannya.
Ada jaguar betina dalam kawasannya.
Jaguar betina ini sudah bersedia untuk mengawan
dan kesan bau jaguar jantan.
Kedua-duanya akan mengawan berkali-kali…
dan kemungkinan besar si jantan itulah ayah kepada anak-anaknya.
Jaguar jantan itu perlu pasti,
sebab pesaing selalu menunggu peluang untuk masuk.
Ada jiran masuk kawasan.
Jaguar cuba mengelak pergaduhan.
Risiko kecederaan terlalu besar.
Akan tetapi jika hak mengawan hadapi risiko,
jaguar jantan tiada pilihan lain.
Penceroboh sudah dihalau.
Buat masa ini.
Pencarian kawasan telah memaksa kucing besar teroka kawasan ekstrem.
Harimau Amur merayau-rayau di hutan beku Siberia.
Bulunya yang panjang dan tebal melindungi daripada suhu membeku.
Harimau bintang India terhendap-hendap di lorong-lorong Mumbai…
memburu anjing liar dan haiwan domestik lain
dalam kesamaran malam.
Seekor kucing besar memanjat gunung tertinggi di dunia.
BANJARAN HIMALAYA INDIA
Ketinggian 4,000 meter.
Suhu sejuk.
Udara nipis.
Bentuk muka bumi berbahaya.
Tapi entah bagaimana,
harimau bintang salji betina ini berjaya cari jalan.
Anggota depan yang pendek, anggota belakang yang panjang
dan ekor yang amat panjang
beri keseimbangan dan kelincahan di permukaan berceranggah.
Harimau bintang salji ini boleh lompat sejauh sepuluh meter sekali lompat.
Kaki lebar yang lebat dengan bulu seakan-akan kasut salji,
menghalangnya daripada terbenam dalam salji tebal.
Tak banyak untuk dimakan,
jadi si harimau harus meneroka sejauh 775 km persegi.
Harimau bintang salji selalu pergi jauh, jadi ia jarang berjumpa.
Sebaliknya, ia berkomunikasi melalui bau.
Walaupun hadapi cabaran hidup yang melampau
harimau betina hebat ini berjaya membesarkan tiga ekor anak harimau.
Si anak bergantung kepada ibunya hampir dua tahun.
Sekarang masanya mereka mula memburu.
Itu tak mudah di sini.
Namun, kambing gurun muda ini
mungkin peluang baik untuk salah seekor anak harimau.
Memburu pada altitud ini berisiko tinggi.
Kambing gurun itu buat ia lebih bahaya.
Si ibu memerhati.
Anaknya perlu buat sendiri.
Begitu dekat…
tapi jauh.
Ia mungkin nampak gagal,
tapi pemangsa handal pun perlu tahu hadnya.
Di tempat tinggi ini, ia boleh menyelamatkan nyawanya.
Ketiga-tiga anak harimau ini bakal berdikari.
bergantung pada kemahiran yang dipelajari.
Akan tetapi, ada satu cabaran yang di luar kawalan kucing besar.
Iklim yang semakin panas memaksa haiwan yang biasa dengan sejuk
semakin jauh ke atas gunung.
Semakin tinggi, semakin kurang ruang.
Hutan belantara kian hilang,
dan itu memaksa kucing besar berkonflik dengan manusia.
Kucing besar dilihat sebagai ancaman kepada ternakan dan manusia…
diburu sebagai trofi dan anggota badan.
Kucing besar dianiaya di seluruh dunia…
dan didorong ke arah kepupusan.
Namun, masih ada harapan.
Apabila kita benarkan haiwan megah ini sedikit ruang di dunia kita,
hasilnya boleh jadi luar biasa.
Lima puluh tahun lalu, di lembah-lembah ini,
manusia hapuskan sebahagian besar hidupan liar.
Tetapi sejak pemburuan dan pertanian diharamkan di sini,
jumlah guanaco kembali pulih.
Apabila mangsa kembali…
pemangsa ikut sekali.
Puma juga dikenali sebagai singa gunung.
Dulu jumlahnya tak banyak di dataran,
dan sebab itu ia dianggap suka menyendiri.
Namun kini, ada lebih banyak puma di sini daripada tempat lain di Amerika.
Puma ini mula berkelakuan dengan cara yang tak pernah dilihat.
Puma berkumpul dan saling bertolak-ansur,
termasuklah yang bukan sebahagian daripada keluarga.
Lebih mengejutkan, puma berkongsi makanan.
Semakin wilayah ini menjadi lebih liar,
mungkin puma sudah kembali ke fitrahnya.
Imej kucing besar sebagai pembunuh tunggal dicabar.
Nampaknya, kucing besar pandai bekerjasama daripada yang kita sangkakan.
Citah kucing besar terpantas.
Kelebihannya kepantasan dan bukan kuasa.
Oleh sebab itu, citah paling lemah.
Dengan bekerjasama…
citah jadi pasukan yang kuat.
Sekumpulan adik-beradik.
Citah tak selaraskan buruan seperti singa.
Citah bermain dengan nombor.
Setiap citah pilih sasaran.
Kemudian menyerang.
Buruan bermula.
Jika seekor gagal, yang lain beralih kepada peluang lain.
Lambat-laun,
serangan akan mengena.
Walaupun sukar bagi seekor citah membunuh seekor gnu…
gabungan kuasa citah cukup untuk menundukkannya.
Kerjasama bantu kucing besar jadi pemburu lebih berjaya.
Namun bagi singa, kekuatan dalam jumlah kawanan,
lebih penting dari segi pertahanan.
Anak-anak singa Okavango ini bermain riang,
tanpa menyedari hidupnya bakal berubah.
Bunyi yang menimbulkan ketakutan kepada setiap keluarga singa.
Singa jantan yang berkeliaran semakin hampir,
nekad untuk mengambil alih kawanan.
Jika berjaya,
penceroboh akan bunuh anak singa
supaya singa betina boleh mengawan semula.
Singa jantan dalam kawanan cuba menakut-nakuti.
Walau bagaimanapun, penceroboh tak berundur.
Pertarungan tak dapat dielakkan.
Singa betina perlu bawa anak singa jauh daripada bahaya.
Namun, laluan ke tempat selamat terhalang.
Singa-singa ini selalunya elak air.
Dengan alasan baik.
Tetapi, tiada pilihan lain.
Tak boleh berpatah balik.
Si bongsu bergelut untuk ikut.
Sedikit saja lagi.
Akhirnya, dengan si ibu mengetuai,
semua berjaya selamat.
Akan tetapi, tak semua bernasib baik.
Salah seekor singa jantan kawanan.
Nyawanya melayang kerana melindungi anak singa.
Kini, hanya si ayah masih hidup.
Berapa lama singa jantan ini boleh kekal memerintah, tiada siapa tahu.
Sekurang-kurangnya, buat masa ini, anak-anak singa selamat…
membesar dengan kasih sayang dan perlindungan kawanan…
dan ayah yang mempertahankan anak-anaknya dengan nyawanya.
Semua kucing besar dilahirkan dalam kehidupan penuh bahaya dan drama.
Namun, selagi kita beri kucing besar kebebasan yang diperlukan…
haiwan mengagumkan ini akan terus hidup.
Terjemahan sari kata oleh Norzaiha Norhan